ותמן חזינן ית גיבריה בני ענק מן גיבריה ו{נ}<ה>וינן בעינינן כקמצים וכן הוינן בעיניון ותשתשו בני ישראל במשכניון ואמרו בסנת יהוה יתנן אפקנן מן ארע מצרים למתן יתנן באד אמראה למשיצעתן לוהן אנחנן סלקים ואחינן שפלו ית לבנן למימר עם רב וסגי מנן קריאן רברבן ותלילן בשומיה ואף בני ענקים חזינן תמן ואמר משה לבני ישראל לא תצטדון ולא תדחלון מנון יהוה אלהכון האזל לקדמיכון הוא יגחי לכון ככל דעבד עמכון במצרים לעיניכון ובמדברה דחזית דסבלך יהוה אלהך כמה יסבל אנש ית ברה בכל אורעה דאהלכתון עד מיעלכון עד אתרה הדן ובממללה הדן ליתכון מהימנים ביהוה אלהכון האזל לקדמיכון באורעה למגש לכון אתר למגדתכון באש לילי למחזהתכון באורעה דתהכון בה ובעננה אימם